Star Wars junkies – Is Dit Net Ek Of Is Als Tos? | Watkykjy
Toe Star Wars in 1978 die lig gesien het, was dit iets nuuts, groots en opwindends. Dit was nog voor die tyd van alomteenwoordige CGi graphics en dit het alle ander special effects laat simpel lyk.
Wat ek nie verstaan nie is vandag se verbysterende oordrewe obsessie met Star Wars. Laaities (gewoonlik laaties) wat lank na die flieks gebore is kan vir ure lank die meriete van die verskillende ou flieks, asook die afwesigheid van meriete in enige van die nuwe Star Wars-flieks, bespreek. Party ouens gaan sover as om die "rasse" van Star Wars met mekaar te vergelyk en klassieke R2-D2-momente uit te lig. (R2-D2 is 'n dapper klein asblikkie wat nie kan praat nie, as jy gewonder het. En nee, daar is nie klassieke R2-D2-oomblikke nie.)
Toe ek nog 'n snotkoppie was het ek reeds vinnig uitgefigure hoe die aliens-ding in sci-fi flieke werk. Hulle vat 'n standaard mens en trek vir hom 'n simpel latex-kostuum aan wat sy karaktertrekke effe oordryf. Vat nou maar vir Chewbacca (lyk soos 'n groot hond), die Ewoks (piekies in beertjiekostuums) of Dr Spek (Oe! Skerp ore!).
Wat ek wonder is wanneer die Star Wars suckers hierdie allemintige kreatiewe oorsig self gaan agterkom en ophou draties kap oor ou posters van Prinses Leia.